Ο ρόλος της γενετικής στην επιδημιολογική έρευνα.

[bookmark: _GoBack]Η γενετική αποτελεί πλέον αναπόσπαστο εργαλείο στην επιδημιολογική έρευνα, προσφέροντας πολύτιμες γνώσεις για τους παράγοντες που συμβάλλουν στην εμφάνιση και την εξέλιξη των ασθενειών στον πληθυσμό. Η κατανόηση της γενετικής προδιάθεσης επιτρέπει την αναγνώριση ατόμων με αυξημένο κίνδυνο εμφάνισης των κοινών πολυπαραγοντικών νοσημάτων, όπως τα καρδιαγγειακά, οι καρκίνοι και οι ψυχιατρικές διαταραχές, συμβάλλοντας στην πρόληψη στο πλαίσιο Ιατρικής Ακριβείας. Μέσω γενετικών μελετών συσχέτισης ολοκλήρου του γονιδιώματος (GWAS) ευρείας κλίμακας, έχουν εντοπιστεί χιλιάδες γενετικές παραλλαγές που επηρεάζουν την εμφάνιση και εξέλιξη των νοσημάτων αυτών. Η ενσωμάτωση αυτών των δεδομένων στην επιδημιολογία επιτρέπει τη βαθύτερη κατανόηση της παθογένεσης των νοσημάτων, των υποκείμενων, μοριακών μηχανισμών και ταυτόχρονα αξιοποιείται για την ανάπτυξη πολυγονιδιακών δεικτών κινδύνου (polygenic risk scores), ενισχύοντας τη δυνατότητα πρόβλεψης και πρώιμης παρέμβασης. Επιπλέον, η συμβολή της γενετικής στην επιδημιολογική έρευνα είναι κρίσιμη και για την ερμηνεία των παραλλαγών που ταυτοποιούνται σε ασθενείς με σπάνια νοσήματα. Η ύπαρξη μεγάλων βάσεων δεδομένων γονιδιωματικών πληροφοριών από τον γενικό πληθυσμό (όπως οι gnomAD, AllofUS κ.α.) επιτρέπει τη σύγκριση της συχνότητας παραλλαγών σε ασθενείς με εκείνη στον υγιή πληθυσμό. Αυτός ο συγκριτικός πληθυσμιακός χαρακτήρας είναι ουσιώδης για τον χαρακτηρισμό των παραλλαγών για την τεκμηρίωση αιτιολογικών σχέσεων με σπάνια γενετικά σύνδρομα ενώ αποτελεί και βασικό εργαλείο για την ανακάλυψη νεών γονιδίων υπεύθυνων για μονογονιδιακά νοσήματα και τελικά για την καλύτερη κατανόηση της δομής και λειτουργίας του γονιδιώματος.


